ང་ཚོས་རྒྱུན་དུ་རང་གི་སྡུག་བསྔལ་དང༌།དེང་སང་འཛམ་གླིང་ནང་ཡོང་བཞིན་པའི་རང་བྱུང་འཇིག་རྒུད།ནད་མུག་འཁྲུག་རྩོད་སོགས་ཀྱང་བསོད་ནམས་དང་ཡེ་ཤེས་གཉིས་མ་འཛོམས་པའི་རྒྱུ་རྐྱེན་དུ་མ་ཞིག་ལ་བརྟེན་ནས་བྱུང་བ་ཞིག་རེད་ཅེས་ཤོད་ཀྱི་ཡོད།དེར་བརྟེན་སྡིག་སྒྲིབ་དག་པའི་ཐབས་ཤེས་མཁས་ལ་ཟབ་པ་ཞིག་བསྒྲུབ་དགོས་པ་རེད།ཐོག་མ་མེད་པ་ནས་ད་ལྟ་བར་བསགས་པའི་ལས་ངན་སྡིག་སྒྲིབ་ཐམས་ཅད་དག་ཐབས་བྱེད་དགོས་པ་རེད།ཆོས་བྱེད་པ་དང་ཆབས་ཅིག་ཏུ་སྡིག་པའི་ལས་སྤང་དགོས་པ་དང༌།ལུས་ངག་ཡིད་གསུམ་གྱི་སྒོ་ནས་བྱས་པའི་མི་དགེ་བའི་ལས་ལ་འགྱོད་བཤག་དང་སླད་ནས་མི་བྱེད་པའི་དམ་བཅའ་བྱེད་དགོས་པ་རེད།དུས་དང་རྣམ་པ་ཀུན་ཏུ་སེམས་ཅན་གཞན་ལ་རོགས་ཕན་བྱེད་དགོས་པ་ནི་སྨྲོས་མི་དགོས་པ་ཞིག་རེད།